Benoude oomblikke vir die Sharks in ParmaDie Sharks het Vrydagaand teen die Italiaanse Zebre-span in die Verenigde Rugbykampioenskap deurgeskraap. (Foto: Facebook) Momentum is een van die hoofpilare waarop rugby gebou is. Wanneer momentum aan jou kant is, is die stryd halfpad gewonne, want jy gaan vorentoe en hou die ander span onder druk. Maar wanneer momentum swaai, is jy in groot moeilikheid. Dit het die Sharks Vrydagaand in die Stadio Sergio Lanfranchi in Parma opnuut besef toe hulle met 42-37 teen die Italiaanse Zebre-span in die Verenigde Rugbykampioenskap deurgeskraap het. Dít nadat die Sharks in die eerste helfte in ŉ stadium met 28-3 voor en was en die tuisspan soos lammers na die slagpale gelei is. Die Sharks het soos ŉ sneltrein afgesit en die tuisspan heeltemal oordonder. Hulle het Zebre gewurg, hulle het met rolmale die tuisspan oorhoops gehad, en agterlangs het die stormram Rohan Janse van Rensburg en Werner Kok met hul vaart en kragspel oor die voordeellyn gekom. Boonop het die skakelpaar, Grant Williams en Boeta Chamberlain, die tuisspan met taktiese skoppe in hul eie gebied vasgepen terwyl die strafskoppe op hulle neergereën het. Die Sharks het binne 28 minute vier drieë deur Reniel Hugo, Kerron van Vuuren, Werner Kok en Rohan Jansen van Rensburg gedruk. Bonuspunt in die sakkie. Zebre het boonop twee geel kaarte afgestaan ná oortredings deur die skrumskakel Chris Cook en die vleuel Simone Gesi. Inteendeel, Zebre kan homself gelukkig ag dat die skeidsregter, Craig Evans, nie meer kaarte uitgedeel het nie, want hulle het herhaaldelik oortree. Maar toe swaai die momentum net voor rustyd en was dit nie vir die skopskoen van Chamberlain nie (hy het 17 punte bygedra) en ŉ doodsnikdrie wat nie aan Zebre se Franco Smith toegeken is nie, was die Sharks se tande getrek. Ewe skielik het ysters soos Thomas du Toit, Ntuthuko Mchunu, Van Vuuren, Gerbrandt Grobler, Dylan Richardson en James Venter se stoom opgeraak. Agterlangs was die vonk ook weg. Die pluspunte vir die Sharks was hul inklimspel vir 28 minute, maar hoekom het hulle gaan lê? Ja, dit was hul eerste wedstryd oorsee, maar as jy darem met 28-3 voor is en heeltemal oorheers, moet jy mos die uitklophou plant en nie vyf drieë afstaan nie. Punte: Sharks 42 (28): Drieë: Reniel Hugo, Kerron van Vuuren, Werner Kok, Rohan Janse van Rensburg, James Venter. Doelskoppe: Boeta Chamberlain (4). Strafdoele: Chamberlain (3). Zebre 37 (10): Drieë: Luca Bigi, Simone Gesi, Taina Fox-Matamua, Gabriele Venditti, Jacopo Trulla. Doelskoppe: Tiff Eden (3). Strafdoele: Eden (2).